钦定古今图书集成/明伦汇编/氏族典/第590卷 > 《廖用贤尚友录》 > 欧阳歙
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳歙

按《后汉书欧阳歙传》：“歙字正思，乐安千乘人也。自欧
阳生传伏生《尚书》，至歙八世，皆为博士。歙既传业，而
恭谦好礼让。王莽时为长社宰。更始立，为原武令。世
祖平河北，到原武，见歙在县修政，迁河南都尉，后行
太守事。世祖即位，始为河南尹，封被阳侯，迁汝南太
守。推用贤俊，政称异迹。九年，更封夜侯，征为大司徒。”
坐在汝南臧罪千馀万，发觉下狱。诸生守阙为歙求
哀者千馀人，而歙已死狱中。歙掾陈元上书追讼之，
帝乃赐棺木，赠印绶。子复嗣。复卒，无子国除。